T L A Č O V Á  S P R Á V A

**Thom Yorke Tomorrow’s Modern Boxes, Glass Animals,   
Jenny Hval a Liraz na Pohode 2021 + novinky Pohoda in The Air**

Ďalšími opätovne potvrdenými menami Pohody 2021 sú **Thom Yorke Tomorrow’s Modern Boxes, Glass Animals, Jenny Hval a Liraz.** Okrem nich zástupcovia festivalu počas Pohoda Dňa\_FM zverenili víťaza  6. ročníka Pohoda Visual Art Contest, ktorým je **Andrej Kolenčík** a prvé informácie o festivale **Pohoda in the Air**. Prvými účinkujúcimi festivalu sú čerstvý držiteľ Ocenenia za prínos do hudby na Radio Head Awards **Milan Lasica a Dorota Nvotová**, ktorí spolu zahrajú piesne z albumu Bolo nás jedenásť ako aj ďalšie skladby**.** Ďalším potvrdeným menom Pohoda in the Air sú **Tittingur**, ktorí o dva týždne vydajú nový album s názvom Epiphany. Album vznikal prevažne v Kodani počas minulého roka a vyjde ako prvý album od Tittinguru na platni cez lebel weltschmerzen.

**Pohoda in the Air**

Online Festival Pohoda in the Air sa uskutoční v pôvodnom termíne 24. ročníka Pohody, **streamovať sa bude každý deň od štvrtka do nedele.** Okrem streamu z letiska uvidia „virtuálni návštevníci“ festivalu koncerty zo sveta, ušité na mieru pre Pohodu či premiéru dokumentu **Orchester z krajiny ticha** z produkcie Pohody o prvom afganskom ženskom orchestri **ZOHRA** od režisérky Lucie Kašovej. Silné zastúpenie bude mať vizuálne umenie. Hlavný stream Pohody in the Air bude možné sledovať na webe Pohody, ako aj na Facebooku a YouTube kanáli festivalu. Na webe budú dostupné aj ďalšie paralelné streamy a pohľady na areál festivalu.

Na festival sa môžu fanúšikovia Pohody pripravovať už teraz v **špeciálnej edícii merchu**, ktorý vznikol recyklovaním toho starého. Predfestivalovou novinkou bude aj **Pohoda in the Air Urpiner stage box** – ľudia si môžu pred festivalom objednať balenie pív s „pohoďáckym“ pohárom, pričom špeciálnu funkciu bude mať aj samotná krabica. Bude ju možné premeniť na funkčný stage na sledovanie festivalu. Ďalšie informácie a mená účinkujúcich Pohoda in the Air, ako aj Pohody 2021 budú postupne pribúdať na webe [www.pohodafestival.sk](http://www.pohodafestival.sk).

**Thom Yorke Tomorrow’s Modern Boxes**

Po fantastickom koncerte s Atoms for Peace sa na Pohodu vráti Thom Yorke, tentokrát s projektom Thom Yorke Tomorrow’s Modern Boxes. Predstaví sa s dielami, ktoré mapujú jeho sólovú kariéru spoločne s legendárnym producentom Nigelom Godrichom a vizuálnym mágom Tarikom Barrim. Minulý rok vydal tretí sólový album Anima. Podľa Pitchforku ide o jeho „najambicióznejší a najsebavedomejší album“, britský The Telegraph mu dal hodnotenie 10/10 a označil ho za bezútešnú dystopickú rapsódiu, na ktorú si môžete skutočne zatancovať.

**Glass Animals**

Inteligentný pop – spojenie, ktoré by u nás mnohí označili za oxymoron, je faktom v tvorbe kapely Glass Animals. V máji 2016 vydali druhý album How to Be a Human Being, ktorý znamenal ich definitívny prienik medzi najhorúcejšie kapely súčasnosti. Bývalý študent neurológie, spevák Dave Bayley, sa na albume vyznamenal ako skvelý pozorovateľ a rozprávač príbehov bežných ľudí. Na Pohode mali vystúpiť už v roku 2018, no pre vážne zranenie bubeníka Joea Seawarda museli zrušiť zvyšok turné a tento rok ich účasť znemožnilo šírenie koronavírusu. Aktuálne sa ale pridali do zástupu opätovne potvrdených umelcov presunutého 24. ročníka Pohody.

**Jenny Hval**

Na letisku Trenčín vystúpi aj výrazná predstaviteľka severského pesničkárstva – Jenny Hval. V septembri 2019 vydala siedmu štúdiovku s názvom The Practice of Love. Album je sondou do starnutia, vzťahu človeka k Zemi i sebe samému a pomyselnou lupou nad našimi predstavami o intimite. Pitchfork ho zaradil do kategórie Best New Music so slovami: „Prináša opojný osobný vklad do sveta tanečnej hudby, aby tak vznikol pôsobivý transcendentálny album, ktorý žije na hranici popu a avantgardy.“

**Liraz**

Návštevníci Pohody 2021 sa môžu tešiť aj na iránsko-izraelskú speváčku, tanečníčku, pesničkárku a herečku Liraz (zahrala si napríklad vo filmoch ako Fair Game či A Late Quartet). Liraz vo svojom hudobnom projekte kombinuje moderné zvuky i beaty Los Angeles a Tel Avivu s etnickými príchuťami jej perzských/teheránskych koreňov. V novembri vydala pieseň Zan Bezan, ktorá je jej osobným statementom a volaním po rodovej rovnosti. Táto pulzujúca elektro-popová pieseň je ochutnávkou z jej druhého albumu, ktorý vyjde koncom mája.

**Potvrdení umelci festivalu Pohoda 2021:**

Thom Yorke Tomorrow’s Modern Boxes, FKA twigs, The Libertines, Glass Animals, Metronomy, Wolf Alice, Archive, Frank Carter & The Rattlesnakes, Floating Points Live, Jenny Hval, black midi, Hatari, Shame, Paula Temple, Emel Mathlouthi, Kokoroko, Marina Satti & Fonés, Black Country, New Road, Tomáš Klus, Acid Arab Live, Injury Reserve, Bazzookas, Wooze, Liraz, Pigs Pigs Pigs Pigs Pigs Pigs Pigs, Iva Bittová a Dunaj, PENGSHUi, Asmâa Hamzaoui & Bnat Timbouktou, Space Lady, Paupière, Malox, Crack Cloud, Shht, PoiL, Murman Tsuladze a Trupa Trupa...

**Lístky a nový merch sú v predaji na** [**www.pohodafestival.sk/sk/shop**](http://www.pohodafestival.sk/sk/shop)**.**

Anton Repka

Pohoda Festival s. r. o.

PR and Media Director

e-mail: [tono@pohodafestival.sk](mailto:tono@pohodafestival.sk)

mobil: +421 918 371 828